# D Ô V O D O V Á S P R Á V A

## A. Všeobecná časť

Účelom poslaneckého návrhu zákona, ktorým sa zrušuje zákon č. 553/2002 Z. z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov, ako už vyplýva z jeho názvu, je priamo formou zákona zrušiť Ústav pamäti národa a zároveň upraviť niektoré s tým súvisiace vzťahy.

Ústav pamäti národa sa navrhuje zrušiť najmä z dôvodu, že ako verejnoprávna inštitúcia už dlhší čas neplní svoje spoločenské poslanie a úlohy, ktoré mu vymedzuje zákon o pamäti národa.

Navrhovaná právna úprava je v súlade s Ústavou Slovenskej republiky, ústavnými a inými zákonmi, ako aj so záväzkami z medzinárodných zmlúv, ktorými je Slovenská republika viazaná.

Predmet zákona sa netýka práva Európskych spoločenstiev a Európskej únie. Z tohto dôvodu sa tabuľka zhody nevypracúva.

**Doložka finančných, ekonomických, environmentálnych vplyvov,**

**vplyvov na zamestnanosť a podnikateľské prostredie**

Návrh zákona zakladá jednorazové zvýšené nároky na výdavkovú časť štátneho rozpočtu z dôvodu vyplatenia zákonných nárokov zamestnancom, ktorí sa v dôsledku vykonaných zmien (zrušenia ústavu) stanú nadbytoční. Výška týchto výdavkov sa predpokladá v rozsahu asi 4 mil. Sk. Presnú výšku týchto výdavkov možno kvantifikovať až na základe skutočne vyplatených súm dotknutým zamestnancom. Z dlhodobého hľadiska však dôjde k úspore prostriedkov štátneho rozpočtu, ktoré sa v súčasnosti vynakladajú na činnosť ústavu.

Navrhovaná zákonná úprava nemá vplyv na životné prostredie ani na podnikateľskú sféru.

## DOLOŽKA ZLUČITEĽNOSTI

**návrhu zákona**

**s právom Európskych spoločenstiev a právom Európskej únie**

**. 1. Predkladateľ návrhu zákona:**

### Skupina poslancov Národnej rady Slovenskej republiky

### 

**2. Názov návrhu zákona:**

Návrh zákona, ktorým sa zrušuje zákon č. 553/2002 Z. z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov

**3. Problematika návrhu zákona:**

a) nie je upravená v práve Európskych spoločenstiev,

b) nie je upravená v práve Európskej únie,

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev

Keďže problematika návrhu zákona nie je upravená v práve Európskych spoločenstiev a práve Európskej únie, je bezpredmetné vyjadrovať sa k bodom 4 až 6 doložky zlučiteľnosti.

**B. Osobitná časť**

**K § 1**

Ústav pamäti národa možno zrušiť len zákonom, keďže zákonom je ako verejnoprávna ustanovizeň aj zriadený.

**K § 2**

Zrušenie ústavu sa vykoná s likvidáciou. Na proces likvidácie sa použijú primerane príslušné ustanovenia Obchodného zákonníka s výnimkami ustanovenými v tomto paragrafe. Dokumenty ústavu zo zákona prechádzajú do vlastníctva štátu a zverujú sa do správy Vojenského historického ústavu ako rozpočtovej organizácie štátu zriadenej ministerstvom obrany, ktorého súčasťou je Vojenský historický archív. Zároveň sa z hľadiska právnej istoty ustanovuje konkrétny dátum skončenia funkčného obdobia orgánov ústavu, ktorými sú správna rada, výbor a dozorná rada.

**K § 3**

Účinnosť zákona sa navrhuje začiatkom budúceho roka, čo zohľadňuje potrebnú dĺžku legislatívneho procesu.